Okresná prokuratúra Trnava 
Vajanského 22, 918 67 Trnava 1 	

Sp. zn. : 3 Pv 222/10/2207	Trnava, 26.6.2012
EEČ : 2-21-46-2012

U Z N E S E N I E

Trestná vec:	obvinený XXXXX 
Zločin:	Sprenevera podľa § 213 odsek 2 písmeno a, odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Trnava
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX

1)	dňa 6.11.2007 v presne nezistenom čase v Bratislave uzatvoril so spoločnosťou XXXXX SK s.r.o. leasingovú zmluvu č LZF/07/02098, predmetom ktorej bol prenájom motorového vozidla zn. BMW 530 d, VIN: EBANC710XOB152597 v hodnote 36 515,21 €, pričom v zmluve sa zaviazal splácať 48 leasingových splátok, mesačne vždy po 124,05€ (3 737,- Sk), leasingové splátky však uhrádzal len sporadicky, preto spol. XXXXX SK s.r.o. dňa 30.9.2009 predčasne ukončila leasingovú zmluvu a obvineného vyzvala na vrátenie vozidla, obvinený však vozidlo naďalej v Trnave, na Hraničnej ulici užíval a následne ho odovzdal doposiaľ nezisteným osobám, čím pošk. spol. XXXXX SK, s.r.o., Nám. 1. mája 11, XXXXX, spôsobil škodu 17,777,67€,
2)	dňa 9.11.2007 v Trnave v presne nezistenom čase uzatvoril so spoločnosťou OTB leasing a.s. leasingovú zmluvu č. LZF/07/522/62, predmetom ktorej bol prenájom nákladného motorového vozidla zn. Peugeot Boxer 2, OHDI, VIN: VF 3 ZAAMFA 17052724 v hodnote 12 746,46€ (384 000,- Sk), pričom v zmluve sa zaviazal splácať 48 leasingových splátok, mesačne vždy po 229,85€ (6 924,50,- Sk), leasingové splátky uhrádzal však len sporadicky, preto spol. OTB Leasing a.s. dňa 31.10.2009 predčasne ukončila leasingovú zmluvu a obvineného vyzvala na vrátenie vozidla, obvinený však naďalej v Trnave, na Hraničnej ulici vozidlo užíval a následne ho odovzdal doposiaľ nezisteným osobám, čím pošk. spol. OTP Leasing a.s., so sídlom Eisteinova 21, XXXXX, t.č spol. Credium Slovakia a.s., so sídlom Eisteinova 21, XXXXX, spôsobil škodu 5 090,12€,

lebo obvinený nebol v čase činu pre nepríčetnosť trestne zodpovedný
Odôvodnenie:
Uznesením vyšetrovateľa Okresného riaditeľstva PZ Trnava, odbor kriminálnej polície, OEK Trnava, sp. zn. ORP-522/OEK-TT-2010 zo dňa 18.10.2011 bolo podľa § 206 ods. 1 Trestného poriadku vznesené obvinenie XXXXX pre prečin sprenevery podľa § 213 ods. 1, ods. 2 písm. a) Trestného zákona, ktorého sa dopustil na skutkovom základe uvedenom vo výrokovej časti tohto uznesenia v bode 1.

Uznesením vyšetrovateľa Okresného riaditeľstva PZ Trnava, odbor kriminálnej polície, OEK Trnava, sp. zn. ORP-412/OEK-TT-2012 zo dňa 20.3.2012 bolo podľa § 206 ods. 1 Trestného poriadku vznesené obvinenie XXXXX pre prečin sprenevery podľa § 213 ods. 1, ods. 2 písm. a) Trestného zákona, ktorého sa dopustil na skutkovom základe uvedenom vo výrokovej časti tohto uznesenia v bode 2.
Súvisiacim uznesením vyšetrovateľa PZ boli uvedené trestné veci spojené dňa 22.3.2012 na spoločné konanie.

Z vykonaného dokazovania realizovaného v prípravnom konaní vyplýva, že obvinený XXXXX sa dopustil vyššie uvedených skutkov, pre ktoré je trestne stíhaný a skutky vykazujú zákonné znaky skutkovej podstaty pokračovacieho prečinu sprenevery podľa § 213 ods. 1, ods. 2 písm. a) Trestného zákona.

Samotný obvinený priznal spáchanie predmetných skutkov, pričom dodal, že vozidlá odovzdal neznámym mužom i s kľúčami a dokladmi ako zábezpeku svojich dlhov. 

Svedok - poškodený XXXXX a svedok - poškodený XXXXX sa podrobne vyjadrili k okolnostiam uzatvorených leasingových zmlúv. K priebehu leasingového vzťahu a výške spôsobenej škody. V oboch prípadoch bola s obvineným uzatvorená štandardná leasingová zmluva na dobu 48 mesiacov. Obvinený spočiatku leasingové mesačné splátky splácal, i keď len sporadicky. Následne sa jeho platobná disciplína zhoršila až splátky prestal uhrádzať úplne. Preto bolo pristúpené k predčasnému ukončeniu leasingových zmlúv a obvinený bol vyzvaný na vrátenie vozidiel, k čomu však nedošlo.

XXXXX Tanečka majiteľ autobazáru uviedol, že obvinený zakúpil u neho predmetné vozidlo zn. Peugeot Boxer, a to prostredníctvom leasingovej zmluvy so spol. OTP Leasing a.s., t.č. premenovanú na spol. Credium Slovakia, a.s.

XXXXX, matka obvineného sa vyjadrila prevažne k miestu pobytu svojho syna a jeho zdravotnému stavu.

Súčasťou vyšetrovacieho spisu sú daňové priznania obvineného za rok 2008, predmetné leasingové zmluvy č. LZF/07/02098 a LZF/07/52262, protokoly o prevzatí predmetu leasingu, splátkové kalendáre, predčasné ukončenie leasingov a výzvy na úhradu dlžných pohľadávok a odovzdanie predmetov leasingu, živnostenský list obvineného, evidenčné karty predmetných vozidiel.

Z dôvodu pochybnosti o duševnom stave obv. Hrašnu boli do konania na základe príkazu  Okresného súdu Trnava, pribratí znalci za účelom jeho vyšetrenia. Z jeho záverov vyplynulo, že obvinený XXXXX trpí od roku 2004 na schizo afektívnu poruchu, pričom ide o psychické ochorenie, ktoré má vplyv na rozpoznávanie a ovládanie schopnosti. Z uvedeného dôvodu v čase spáchania skutkov nebol schopný rozpoznať nebezpečenstvo svojho konania a nebol schopný svoje konanie ovládať, pričom je schopný chápať zmysel trestného konania. Znalci konštatovali, že z forézneho hľadiska jeho pobyt na slobode nie je pre spoločnosť nebezpečný. Navrhujú mu nariadiť ochrannú  psychiatrickú liečbu ambulantnou formou.

Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je pre tento čin trestne zodpovedný.

S poukazom na vyššie uvedené skutočnosti mám za to, že obvinený v čase spáchania činu inak trestného pre duševnú poruchu nemohol rozpoznať jeho protiprávnosť a zároveň nemohol ovládať svoje konanie.

Vzhľadom na tieto okolnosti bolo rozhodnuté, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marcela Schmidtová
prokurátorka